অনেকগুলো বড় আকারের স্বপ্ন গবেষণা হয়েছে যেখানে মানুষজন লিখিত কিংবা অডিও স্বপ্ন-জার্নাল রেখেছেন। অন্য কিছু গবেষণায় তুলনামূলক কম সংখ্যক স্বেচ্ছাসেবকরা ঘুম-গবেষণাগার কিংবা বাসায় ইইজি-রেকর্ডিং যন্ত্র পরিয়ে ঘুমচক্রের বিভিন্ন ধাপে জাগিয়ে দিয়ে দেখা স্বপ্ন সম্পর্কে তথ্য দিয়েছেন। এইসব গবেষণা থেকে এটা পরিস্কার যে স্বপ্নের বিষয়বস্তুর মধ্যে ভয়, দুশ্চিন্তা, ঝগড়া-বিবাদের মতো নেতিবাচক আবেগের পরিমাণই বেশি — প্রায় সত্তুর শতাংশের মতো। পনের শতাংশের মতো স্বপ্নে বিষয়বস্তু নিশ্চিতভাবে ইতিবাচক আবেগপূর্ণ। এই ফলাফল সব সংস্কৃতিতেই একইরকম। আমাজনের শিকারী-সংগ্রাহক আদিবাসী সমাজ থেকে আধুনিক শহুরে ইউরোপীয় বাসিন্দা হোক, স্বপ্নে কেউ ধাওয়া করছে এই বিষয়টা সবচেয়ে বেশি দেখা যায়।